CELEX: 32012D0249
Language: sk
Date: 2012-05-07 00:00:00
Title: 2012/249/EÚ: Vykonávacie rozhodnutie Komisie zo 7. mája 2012 týkajúce sa určenia období nábehu a odstávky na účely smernice Európskeho parlamentu a Rady 2010/75/EÚ o priemyselných emisiách [oznámené pod číslom C(2012) 2948]  Text s významom pre EHP

9.5.2012   
            
            
               SK
            
            
               Úradný vestník Európskej únie
            
            
               L 123/44
            
         VYKONÁVACIE ROZHODNUTIE KOMISIE
   zo 7. mája 2012
   týkajúce sa určenia období nábehu a odstávky na účely smernice Európskeho parlamentu a Rady 2010/75/EÚ o priemyselných emisiách
   [oznámené pod číslom C(2012) 2948]
   (Text s významom pre EHP)
   (2012/249/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2010/75/EÚ z 24. novembra 2010 o priemyselných emisiách (integrovaná prevencia a kontrola znečisťovania životného prostredia) (1), a najmä na jej článok 41 prvý odsek písm. a),
   keďže:
   
               (1)
            
            
               V smernici 2010/75/EÚ sa neurčujú obdobia nábehu a odstávky, pričom tieto obdobia sa vzťahujú na viaceré ustanovenia uvedenej smernice.
            
         
               (2)
            
            
               V prípade spaľovacích zariadení, na ktoré sa vzťahuje kapitola III smernice 2010/75/EÚ, sa určenie období nábehu a odstávky vyžaduje na posúdenie súladu s limitnými hodnotami emisií stanovenými v prílohe V k smernici 2010/75/EÚ, pričom sa zohľadňuje časť 4 danej prílohy, ako aj na určenie počtu prevádzkových hodín spaľovacích zariadení, ak je to relevantné pre vykonávanie uvedenej smernice.
            
         
               (3)
            
            
               V článku 14 ods. 1 písm. f) smernice 2010/75/EÚ sa požaduje, aby povolenie obsahovalo opatrenia týkajúce sa podmienok iných ako bežné prevádzkové podmienky, ako napr. operácií nábehu a odstávky. Takéto opatrenia sa v súlade s článkom 6 smernice 2010/75/EÚ môžu zahrnúť do všeobecne záväzných pravidiel.
            
         
               (4)
            
            
               Emisie zo spaľovacích zariadení počas období nábehu a odstávky dosahujú vo všeobecnosti vyššie koncentrácie než emisie počas bežných prevádzkových podmienok. Vzhľadom na cieľ smernice 2010/75/EÚ, ktorým je prevencia emisií, by tieto obdobia mali byť čo najkratšie.
            
         
               (5)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 75 smernice 2010/75/EÚ,
            
         PRIJALA TOTO ROZHODNUTIE:
   Článok 1
   Predmet úpravy a rozsah pôsobnosti
   V tomto rozhodnutí sa stanovujú pravidlá týkajúce sa určenia období nábehu a odstávky uvedených v článku 3 bode 27 smernice 2010/75/EÚ a v časti 4 bode 1 prílohy V k uvedenej smernici.
   Toto rozhodnutie sa uplatňuje na spaľovacie zariadenia, na ktoré sa vzťahuje kapitola III smernice 2010/75/EÚ.
   Článok 2
   Vymedzenie pojmov
   Na účely tohto rozhodnutia sa uplatňujú tieto vymedzenia pojmov:
   
               1.
            
            
               „minimálne zaťaženie pri nábehu na zaistenie stabilnej výroby“ znamená minimálne zaťaženie zlučiteľné so stabilnou prevádzkou výrobného spaľovacieho zariadenia nasledujúce po iniciácii nábehu, po ktorom je zariadenie schopné bezpečne a spoľahlivo poskytovať svoj výstup do siete, rozvodnej siete, tepelnému akumulátoru alebo priemyselnej lokalite;
            
         
               2.
            
            
               „minimálne zaťaženie pri odstávke na zaistenie stabilnej výroby“ znamená minimálne zaťaženie, pri ktorom zariadenie už ďalej nedokáže bezpečne a spoľahlivo poskytovať svoj výstup do siete, rozvodnej siete, tepelnému akumulátoru alebo priemyselnej lokalite a pri ktorom sa považuje za zariadenie, ktoré sa odstavuje.
            
         Článok 3
   Všeobecné pravidlá určenia období nábehu a odstávky
   Na určenie konca obdobia nábehu a začiatku obdobia odstávky sa uplatňujú tieto pravidlá:
   
               1.
            
            
               kritériá alebo ukazovatele používané na určenie období nábehu a odstávky sú transparentné a externe overiteľné;
            
         
               2.
            
            
               určenie období nábehu a odstávky sa zakladá na podmienkach, ktoré umožňujú stabilný výrobný proces, pri ktorom sa zaručuje zdravie a bezpečnosť;
            
         
               3.
            
            
               obdobia, počas ktorých spaľovacie zariadenie funguje po fáze nábehu stabilne a bezpečne, pričom sa dodáva palivo, ale nevyváža teplo alebo elektrická energia alebo mechanická energia, sa nezahŕňajú do období nábehu alebo odstávky.
            
         Článok 4
   Určenie období nábehu a odstávky v povolení
   1.   Na účely určenia období nábehu a odstávky v povolení pre zariadenie obsahujúce spaľovacie zariadenie opatrenia uvedené v článku 14 ods. 1 písm. f) smernice 2010/75/EÚ obsahujú:
   
               a)
            
            
               aspoň jednu z týchto úprav:
               
                           i)
                        
                        
                           koniec obdobia nábehu a začiatok obdobia odstávky vyjadrené ako prahové hodnoty zaťaženia v súlade s článkami 6, 7 a 8, pričom sa zohľadňuje skutočnosť, že minimálne zaťaženie pri odstávke na zaistenie stabilnej výroby môže byť nižšie ako minimálne zaťaženie pri nábehu na zaistenie stabilnej výroby, keďže spaľovacie zariadenie môže byť schopné stabilnej prevádzky pri nižšom zaťažení, keď už raz dosiahne dostatočnú teplotu po určitej dobe prevádzky;
                        
                     
                           ii)
                        
                        
                           samostatné procesy alebo prahové hodnoty prevádzkových ukazovateľov, ktoré sú spojené s koncom obdobia nábehu a so začiatkom obdobia odstávky a ktoré sú jasné, dajú sa ľahko monitorovať a dajú sa uplatniť na použitú technológiu podľa článku 9;
                        
                     
         
               b)
            
            
               opatrenia zaisťujúce, že obdobia nábehu a odstávky budú čo možno najkratšie;
            
         
               c)
            
            
               opatrenia zaisťujúce, aby sa všetky odlučovacie zariadenia spustili do prevádzky, hneď ako to je technicky možné.
            
         Na účely prvého pododseku sa zohľadnia technické a prevádzkové charakteristiky spaľovacieho zariadenia a jeho jednotiek a technické požiadavky na prevádzku nainštalovaných odlučovacích zariadení.
   2.   Ak sa zmenia akékoľvek aspekty týkajúce sa zariadenia, ktoré majú vplyv na obdobia nábehu a odstávky, vrátane nainštalovaného zariadenia, druhu paliva, úlohy zariadenia v systéme a nainštalovaných odlučovacích techník, príslušný orgán opäť zváži podmienky povolenia vzťahujúce sa na obdobia nábehu a odstávky a v prípade potreby ich zaktualizuje.
   Článok 5
   Určenie období nábehu a odstávky v prípade spaľovacích zariadení pozostávajúcich z dvoch alebo viacerých jednotiek
   1.   Na účely výpočtu priemerných hodnôt emisií podľa časti 4 bodu 1 prílohy V k smernici 2010/75/EÚ sa na určenie období nábehu a odstávky spaľovacích zariadení pozostávajúcich z dvoch alebo viacerých jednotiek uplatňujú tieto pravidlá:
   
               a)
            
            
               hodnoty namerané počas obdobia nábehu prvej jednoty, ktorá nabieha, a počas obdobia odstávky poslednej spaľovacej jednotky, ktorá sa odstavuje, sa neberú do úvahy;
            
         
               b)
            
            
               hodnoty zistené počas ostatných období nábehu a odstávky jednotlivých jednotiek sa neberú do úvahy iba vtedy, ak sa merajú, alebo ak meranie nie je z technických alebo hospodárskych dôvodov uskutočniteľné, ak sa vypočítajú samostatne pre každú dotknutú jednotku.
            
         2.   Na účely článku 3 bodu 27 smernice 2010/75/EÚ obdobia nábehu a odstávky spaľovacích zariadení pozostávajúcich z dvoch alebo viacerých jednotiek pozostávajú len z obdobia nábehu prvej spaľovacej jednotky, ktorá nabieha, a obdobia odstávky poslednej spaľovacej jednotky, ktorá sa odstavuje.
   V prípade spaľovacích zariadení, pri ktorých sa v časti 1 bodoch 2, 4 a 6 prílohy V k smernici 2010/75/EÚ umožňuje uplatniť limitnú hodnotu emisií na časť zariadenia, ktorá odpadové plyny vypúšťa jednou alebo viacerými oddelenými dymovými rúrami v spoločnom komíne, sa obdobia nábehu a odstávky môžu určiť pre každú z týchto častí spaľovacieho zariadenia samostatne. Obdobia nábehu a odstávky časti zariadenia teda pozostávajú z obdobia nábehu spaľovacej jednotky, ktorá v rámci danej časti zariadenia nabieha ako prvá a obdobia odstávky spaľovacej jednotky, ktorá sa v rámci danej časti zariadenia odstavuje ako posledná.
   Článok 6
   Určenie období nábehu a odstávky v prípade spaľovacích zariadení vyrábajúcich elektrickú energiu alebo dodávajúcich energiu na účely mechanického pohonu, pričom sa použijú prahové hodnoty zaťaženia
   1.   V prípade spaľovacích zariadení vyrábajúcich elektrickú energiu alebo spaľovacích zariadení na účely mechanického pohonu sa vychádza z predpokladu, že obdobie nábehu končí v okamihu, keď zariadenie dosiahne minimálne zaťaženie pri nábehu na zaistenie stabilnej výroby.
   2.   Vychádza sa z predpokladu, že obdobie odstávky začína pri iniciácii ukončenia dodávok paliva, potom čo sa dosiahne bod minimálneho zaťaženia pri odstávke na zaistenie stabilnej výroby, od ktorého vyrobená elektrická energia už nie je ďalej dostupná pre rozvodnú sieť alebo od ktorého sa v rámci mechanického zaťaženia už ďalej nevyužíva vyrobená mechanická energia.
   3.   Prahové hodnoty zaťaženia, ktoré sa majú použiť na určenie konca obdobia nábehu a začiatku obdobia odstávky v prípade spaľovacích zariadení vyrábajúcich elektrickú energiu a ktoré sa majú zahrnúť do povolenia zariadenia, sú pevne stanoveným percentuálnym podielom menovitého elektrického výkonu spaľovacieho zariadenia.
   4.   Prahové hodnoty zaťaženia, ktoré sa majú použiť na určenie konca obdobia nábehu a začiatku obdobia odstávky v prípade spaľovacích zariadení na účely mechanického pohonu a ktoré sa majú zahrnúť do povolenia zariadenia, sú pevne stanoveným percentuálnym podielom mechanického energetického výkonu spaľovacieho zariadenia.
   Článok 7
   Určenie období nábehu a odstávky v prípade spaľovacích zariadení vyrábajúcich teplo, pričom sa použijú prahové hodnoty zaťaženia
   1.   V prípade spaľovacích zariadení vyrábajúcich teplo sa vychádza z predpokladu, že obdobie nábehu sa končí vtedy, keď zariadenie dosiahne minimálne zaťaženie pri nábehu na zaistenie stabilnej výroby a teplo sa môže bezpečne a spoľahlivo dodávať do distribučnej siete, tepelného akumulátora alebo sa môže priamo použiť v miestnej priemyselnej lokalite.
   2.   Vychádza sa z predpokladu, že obdobie odstávky začína, potom čo sa dosiahne minimálne zaťaženie pri odstávke na zaistenie stabilnej výroby, keď už nie je ďalej možné bezpečne a spoľahlivo dodávať teplo do siete alebo ho priamo použiť v miestnej priemyselnej lokalite.
   3.   Prahové hodnoty zaťaženia, ktoré sa majú použiť na určenie konca obdobia nábehu a začiatku obdobia odstávky v prípade spaľovacích zariadení vyrábajúcich teplo a ktoré sa majú zahrnúť do povolenia zariadenia, sú pevne stanoveným percentuálnym podielom menovitého tepelného výkonu spaľovacieho zariadenia.
   4.   Obdobia, v ktorých zariadenia vyrábajúce teplo vyhrievajú akumulátor alebo akumulačnú nádrž bez toho, aby vyvážali teplo, sa považujú za prevádzkové hodiny a nie za obdobia nábehu alebo odstávky.
   Článok 8
   Určenie období nábehu a odstávky v prípade spaľovacích zariadení vyrábajúcich teplo a elektrickú energiu, pričom sa použijú prahové hodnoty zaťaženia
   V prípade spaľovacích zariadení vyrábajúcich elektrickú energiu a teplo sa obdobia nábehu a odstávky určia podľa článkov 6 a 7, pričom sa zohľadní tak vyrobená elektrická energia, ako aj teplo.
   Článok 9
   Určenie období nábehu a odstávky, pričom sa použijú prevádzkové ukazovatele alebo samostatné procesy
   Na určenie minimálneho zaťaženia pri nábehu a minimálneho zaťaženia pri odstávke na zaistenie stabilnej výroby sa vymedzia prinajmenšom tri kritériá, pričom koniec obdobia nábehu alebo začiatok obdobia odstávky sa dosiahnu, keď sa splnia prinajmenšom dve z daných kritérií.
   Uvedené kritériá sa vyberú z týchto kritérií:
   
               1.
            
            
               samostatné procesy uvedené v prílohe alebo rovnocenné procesy, ktoré zodpovedajú technickým charakteristikám zariadenia;
            
         
               2.
            
            
               prahové hodnoty prevádzkových ukazovateľov uvedených v prílohe alebo rovnocenných prevádzkových ukazovateľov, ktoré zodpovedajú technickým charakteristikám zariadenia.
            
         Článok 10
   Toto rozhodnutie je určené členským štátom.
   
      V Bruseli 7. mája 2012
      
         
            Za Komisiu
         
         Janez POTOČNIK
         
            člen Komisie
         
      
   
   
      (1)  Ú. v. EÚ L 334, 17.12.2010, s. 17.
   
      PRÍLOHA
      
         SAMOSTATNÉ PROCESY A PREVÁDZKOVÉ UKAZOVATELE SPOJENÉ S OBDOBIAMI NÁBEHU A ODSTÁVKY
      
      1.   Samostatné procesy spojené s minimálnym zaťažením pri nábehu na zaistenie stabilnej výroby:
      
      
                  1.1.
               
               
                  V prípade kotlov na tuhé palivo: úplný prechod z používania stabilizačných pomocných horákov alebo doplňujúcich horákov na prevádzku len s bežným palivom.
               
            
                  1.2.
               
               
                  V prípade kotlov na tekuté palivo: uvedenie hlavného čerpadla na prísun paliva do chodu, a keď sa ustáli tlak oleja v horáku, pričom prietok paliva sa môže použiť ako ukazovateľ tohto ustálenia.
               
            
                  1.3.
               
               
                  V prípade plynových turbín: okamih, keď sa spaľovací režim prepne na konštantný spaľovací režim s úplným predmiešavaním alebo „voľnobeh“.
               
            2.   Prevádzkové ukazovatele:
      
      
                  2.1.
               
               
                  Obsah kyslíka v spalinách.
               
            
                  2.2.
               
               
                  Teplota spalín.
               
            
                  2.3.
               
               
                  Tlak pary.
               
            
                  2.4.
               
               
                  V prípade zariadení vyrábajúcich teplo: entalpia a prietok teplonosného média.
               
            
                  2.5.
               
               
                  V prípade zariadení na tekuté palivo a plyn: prietok paliva uvedený ako percentuálny podiel menovitej prietokovej kapacity paliva.
               
            
                  2.6.
               
               
                  V prípade zariadení s parnými kotlami: teplota pary pri výstupe z kotla.